Jishimikila 114: Mpelo ya Bintu Byonse Byatama
BI KA byo ubena kumona pape? Ee, nzhita iji pa bambili batoka. Pano akimona ko ibena kufumina. Bambili babena kunyema lubilo kufuma mwiulu kupita mu makumbi! Nanchi mwiulu kine muji bambili nyi?
Ine, bano kechi bambili bakine ne. Twayuka bino mambo a kuba’mba bambili kechi banyema pa makumbi ne, kechi ibyo nenyi? Bino Baibolo waamba’mba mwiulu muji bambili. Wayuka ene mambo kyo aambila bino nyi?
Ke na mambo a kuba’mba bambili bebengijishe pavula bingi mu kulwa nkondo. Onkao mambo, Baibolo witubula bantu baji pa bambili saka bafuma mwiulu, kibena kumwesha’mba Lesa ukaleta nkondo ya kulwa na bantu panopantanda. Nanchi wayuka mpunzha ya ino nkondo byo itelwa nyi? Amagedonyi. Ino nkondo ikapwishatu pelu bintu byonse byatama biji panopantanda.
Yesu ye ukatangijila mu kulwa ino nkondo pa Amagedonyi. Vuluka kuba’mba Yesu, ye ye basala kwi Yehoba kwikala ke mfumu wa kafulumende wanji. O ene mambo Yesu kyo avwajila munchinya wa bufumu. Kabiji mpoko ibena kumwesha’mba ukepaya balwanyi ba Lesa bonse. Nanchi twafwainwa kukumya amba Lesa ukonauna bantu bonse batama nyi?
Akimona Jishimikila ja bujikumi. Bi ka byo wamonapo? Ee, Muyulo mukatampe waonawine bantu batama. Ñanyi waletele uno Muyulo? Yehoba Lesa. Kabiji akimona ne Jishimikila 15. Ki ka kibena kumwekana pano? Sodoma ne Gomola ubena kupya na mujilo watumine Yehoba.
Zhikula pa Jishimikila 33. Mona kibena kumweka ku bambili ne makalaki a nkondo a bena Ijipita. Ñanyi walengejile mema kwibalobesha? Yehoba. Waubile kino mu kuzhikijila bantu banji. Mona Jishimikila 76. Wamona pano kuba’mba Yehoba walekele bantu banji bena Isalela konaunwa na mambo a bubi bwabo.
Onkao mambo, kechi twafwainwa kukumya ne, mambo Yehoba ukatuma nzhita yanji ya mwiulu kwiya na kupwisha bintu byonse byatama bibena kubiwa panopantanda. Akilangulukapotu kino byo kikalumbulula! Zhikula peja yalondelapo kabiji tumone byo kiji.
Lumwekesho 16:16; 19:11-16.
Mepuzho
- Mambo ka Baibolo kyo aambila pa bambili baji mwiulu?
- Nkondo ya kwa Yehoba na bantu batama ba panopantanda beitela’mba ka, kabiji iji na ñanyi nkebelo?
- Kwesakana na kikye kipikichala, ñanyi ukatangijila mu bulwi, mambo ka kyo avwajila munchinya, kabiji mpoko yanji yatwa kubiji ilumbulula ka?
- Umvwe twatala pa Jishimikila 10 ne 15, mambo ka kyo tubujila kukumya’mba Lesa ukonauna bantu batama?
- Nga Mashimikila 33, 36, ne 76 amwesha byepi amba Lesa ukonauna bantu batama nangwa betela’mba ba mupopwela aye?
Mepuzho akwabo
- Tanga Lumwekesho 19:11-16.
Binembelo bimwesha byepi kya kine kuba’mba Yesu Kilishitu ye wenda pa mbili utoka? (Lum. 1:5; 3:14; 19:11; Isa. 11:4)
Nanchi mashi aichijilwe pa kivwalo kya kwa Yesu amwesha byepi amba kushinda kwanji kukobiwa? (Lum. 14:18-20; 19:13; Isa. 63:1-6)
Bañanyi bavwangiwamo mu nzhita ilondela Yesu pa mbili wanji utoka? (Lum. 12:7; 19:14; Mat. 25:31, 32)
lua_Latn bem_Latn lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn bem_Latn kmb_Latn bem_Latn nya_Latn tum_Latn